b'\n_START_ARTICLE_\nJo\xc5\xbee Hladnik\n_START_SECTION_\n\xc5\xbdivljenje in delo\n_START_PARAGRAPH_\nRodil se je gostilni\xc4\x8darjema Jo\xc5\xbeetu in Mariji, v osnovno \xc5\xa1olo je hodil \xc5\xa1tiri leta v Borovnici, od 1940/41 pa se je vozil na 4. realno dr\xc5\xbeavno gimnazijo za Be\xc5\xbeigradom v Ljubljani. Med vojno je skupaj z dru\xc5\xbeino prena\xc5\xa1al po\xc5\xa1to za partizane, o\xc4\x8deta so zato internirali v koncentracijsko tabori\xc5\xa1\xc4\x8de Dachau. Po vojni je bil kot skojevec v mladinskih delovnih brigadah gradil \xc5\xbeelezni\xc5\xa1ke proge v Jugoslaviji. 1947 so ga poslali na dvoletno vi\xc5\xa1jo \xc5\xa1olo za fizkulturo v Zagrebu, ki jo je moral dokon\xc4\x8dati v enem letu. 1948 je bil imenovan za u\xc4\x8ditelja na Srednji tehni\xc4\x8dni \xc5\xa1oli v Ljubljani. Voja\xc5\xa1ki rok je slu\xc5\xbeil 1948/49 v Zagrebu, sledila je slu\xc5\xbeba u\xc4\x8ditelja telovadbe na Gimnaziji Jurija Vege v Idriji (1950\xe2\x80\x931953) in potem do upokojitve na O\xc5\xa0 Lucijana Seljaka v Stra\xc5\xbei\xc5\xa1\xc4\x8du pri Kranju._NEWLINE_1960 je bil med ustanovitelji zdru\xc5\xbeenja kranjskih atletskih sodnikov in nato skoraj 40 let njegov predsednik, en mandat tudi predsednik slovenskih atletskih sodnikov. Bil je organizator in sodnik na lokalnih, republi\xc5\xa1kih in mednarodnih tekmovanjih, eden prvih sodnikov za hojo pri nas, delegat Atletske zveze Slovenije na tekmovanjih v tujini in predavatelj na te\xc4\x8dajih za atletske sodnike._NEWLINE_Prevedel in uredil je tri slovenske izdaje Pravil za atletska tekmovanja, tehni\xc4\x8dno je urejal Almanahe slovenske atletike 1981\xe2\x80\x931991, ve\xc4\x8d let je urejal zbornik Atletski sodnik in pripravil vrsto internih atletskih priro\xc4\x8dnikov. Bil je dejaven pri Zdru\xc5\xbeenju rezervnih voja\xc5\xa1kih stare\xc5\xa1in, aktivist pri Rde\xc4\x8dem kri\xc5\xbeu, \xc4\x8dlan Zveze borcev Kluba Kosma\xc4\x8d-Klemenc in Zveze borcev v Stra\xc5\xbei\xc5\xa1\xc4\x8du ter \xc4\x8dlan ob\xc4\x8dinskega sveta za vzgojo in varnost v cestnem prometu; za svoje javno delovanje je bil ve\xc4\x8dkrat nagrajen.'